Newzroom Afrika nou ook deel van DStvArgieffoto (Foto: HolgersFotografie, Pixabay) Multichoice het Dinsdag aangekondig Newzroom Afrika se aansoek vir sy vakante 24-uur-nuuskanaal op DStv was suksesvol. Die aankondiging kom nadat Multichoice verlede week Afro Worldview – die televisiekanaal wat vroeër aan die omstrede Gupta-broers onder die naam ANN7 behoort het, se kontrak gekanselleer het. Afro Worldview het tot 20 Augustus op DStv-kanaal 405 uitgesaai. Calvo Mawela, uitvoerende hoof van Multichoice, het gesê Newzroom Afrika se aansoek is goedgekeur, omdat hy ŉ “baie geloofwaardige” span veteraan uitsaaiers saamgestel het en ook voldoen aan BEE-doelwitte, aangesien dit 100% onder swart bestuur staan en 50% vroulike bestuur. Newzroom Afrika is ŉ 50/50-uitsaaimaatskappy deur Thokozani Nkosi van Eclipse TV en voormalige SAUK-nuusleser Thabile Ngoato van Rapid Innovation. Die Newzroom Afrika-redaksie bestaan uit veteraan joernaliste soos Joe Tlholoe as hoof van redaksionele etiek en ervare TV-nuusjoernalis Zanele Mthembu as die hoof van uitsaaibedrywighede. Malebo Phage, voormalige hoof van eMedia, is die nuusredakteur. Die kanaal sal na verwagting van 2019 beskikbaar wees. Altesaam 111 aansoeke is vir die nuuskanaal ontvang.